text: [{"text_idx": "#000002", "text": "Gargaarsi uummata Booranaa hongeen miidhameef ergame hannaan gurguramaa jira."}, {"text_idx": "#000003", "text": "Gargaarsi uummata Booranaa hongeen miidhameef geeffamaa ture gariin gara baadiyyaa dhaqqabaa hin jiru, kaan ammoo \u2018gurguramaa jira\u2019 jechuun namootni BBCtti dubbise komatan."}, {"text_idx": "#000005", "text": "Deeggarsa ummata Booranaa sababa hongeen miidhamaniif koreen sadarkaa federaalaa hanga aanaa ijaaramee hojjechaa akka jiran mootummaan ibseera."}, {"text_idx": "#000006", "text": "Ummata Booranaa hongee kibbaafi kibba bahaa Itoophiyaatti hammaateen miidhamaniif mootummaa fi qaamoleen garagaraa garee fi dhuunfaan deeggarsa kennuun cimee itti fufeera."}, {"text_idx": "#000008", "text": "\u201dBoqolloo bitnee daaksifnee uummata keenyaaf kennina jennee mana kuusaa yoo deemnu, deeggarsa kana dura hawwaasaaf fe\u2019ametu isaanitti gurguramee isaan irraa deebisnee bitne. Bifa dhoksaadhaanidha kan gurgurame."}, {"text_idx": "#000012", "text": "\u2018\u2019Hawaasa akkasitti beela\u2019e kana irratti shira akkanaa dalaguun waan dabaati. Mootummaanis deeggarsa hawwaasaaf fe\u2019ame mana kuusaa sanatti buusuu irra uummata biraan gahee kennuu qaba jenna.\u201d"}, {"text_idx": "#000013", "text": "Angawaan mootummaa dhimma kana irratti deebii kennan erga gargaarsi mankuusaatti kuufamee booda ummataaf akka qoodamu ibsan."}, {"text_idx": "#000014", "text": "Leellisaan torban dura hawaasa aanaa biraa irraa buqqa\u2019uun aanaa Dubluq keessa buufatan bira deemee, boqolloo bitanii daaksisuun akka rabsaafii turan hime."}, {"text_idx": "#000016", "text": "Namni biraa BBC\u2019n dubbise tokko namoota gargaarsa kennan waliin deemuun waan taajjabe yoo dubbatu, \u201dgargaarsi uummataaf ergamu qindoomina hin qabu,\u201d jedhe."}, {"text_idx": "#000017", "text": "\u201dGargaarsi olii ni dhufa. Garuu warri godinaa gargaarsa dhufe qindeessanii bakka dhaquu qabu geesisuu irratti rakkootu jira. Dafee ni dhufa garuu qindoomina irratti laafinatu jira,\u2019\u2019 jedhe."}, {"text_idx": "#000018", "text": "Karaa irra deemanii waan kennaniif deeggarsi kun baadiyyaa kanneen akka Areeroo fa\u2019aa hin dhaqqabu jedhe."}, {"text_idx": "#000020", "text": "\u201dWarra buusaa gonofaa gaafannee ture. Koree federaalaa hanga godinaafi gandaatti ijaaramee ture. Garuu hanqinni baajataas waan jiruuf hin milkoofne nuun jedhan,\u2019\u2019 jedhe."}, {"text_idx": "#000021", "text": "Deeggarsi namoota dhuunfaa biyya keessaa fi alaa irraa miliyoona hedduun walitti qabamaa ture."}, {"text_idx": "#000022", "text": "Garuu namootni dhuunfaan gargaarsa walitti qabaa waan turaniif hordoffii fi qindoominni isaa maal akka fakkaatu beekuun ulfaataadha."}, {"text_idx": "#000024", "text": "Qaamolee kana keessa qooda bahanis galateeffate. Kanneen qofa qofa qarshii walitti qaban gara Buusaa Gonofaatti akka fidan ibsaas ture."}, {"text_idx": "#000025", "text": "Jiraataan BBCtti hime kun konkolaachistootni deeggarsa fe\u2019anii dhaqanis \u201dgara baadiyaa fi kaanii hin gallu, haga asii qofa nuuf kaffalame,\u201d jedhanii daandii gubbaatti qofa buusu jedhe."}, {"text_idx": "#000028", "text": "Nami kuni bishaan hawaasaaf qoodan boodarra suuqii keessa gurguramaa turuu arguu dubbatu."}, {"text_idx": "#000032", "text": "\u201dGargaarsi kallattii garaagaraan dhufaa jira. Warri gargaaramuu qaban adda bahuun koreen warra federaalaas of keessaa qabu gidduugala tokkotti qindeessaa jiru,\u2019\u2019 jedhan qondaalli mootummaa kun."}, {"text_idx": "#000034", "text": "Sana booda ammoo bakka dhaqqabuu qabutti ergamaa jira jedhan."}, {"text_idx": "#000037", "text": "Waggoota afurii oliif roobni walitti aansee osoo hin roobiin waan tureef horiin ummata Booranaa hedduun dhumaniiru."}, {"text_idx": "#000039", "text": "Horiin ala hongeen kuni lubbuu galaafatu maatiin kana dura BBC\u2019n dubbise himaniiru."}, {"text_idx": "#000041", "text": "Itoophiyaatti godina Booranaa qofa osoo hin taane naannoo Somaalee fi Oomoo Kibbaa dabalatee sababa gogiinsaan ummatni hedduu rakkoof saaxilamaniiru."}, {"text_idx": "#000042", "text": "Dhaabbatni Biyyoota Gamtoomanii ummata miliyoona 20 ol Itoophiyaa keessa sababoota garagaraan gargaarsi barbaachisuuf dolaarri biiliyoona 4 akka isa barbaachisu ibsuun ni yaadatama."}, {"text_idx": "#000043", "text": "Tags bbc gargaarsa Hoongee Booranaa"}, {"text_idx": "#000050", "text": "Your email address will not be published. Required fields are marked *"}]